ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση, για εικοστή τέταρτη φορά, της οδηγίας 76/769/EΟΚ του Συμβουλίου σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας)

2001/0018 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση, για εικοστή τέταρτη φορά, της οδηγίας 76/769/EΟΚ του Συμβουλίου σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας)

1. Εξελιξη τησ Διαδικασιασ

Η πρόταση [COM(2001) 12 τελικό] εκδόθηκε από την Επιτροπή στις 15 Ιανουαρίου του 2001 και, στη συνέχεια, διαβιβάστηκε στο Συμβούλιο και στο Ευρωπαϊκό Κοινοβούλιο.

Το Ευρωπαϊκό Κοινοβούλιο ενέκρινε την πρόταση με τροπολογίες κατά την πρώτη ανάγνωσή του στις 6 Σεπτεμβρίου 2001.

Η τροποποιημένη πρόταση της Επιτροπής [COM(2001) 555 τελικό] εκδόθηκε στις 28 Σεπτεμβρίου 2001 και, στη συνέχεια, διαβιβάστηκε στο Συμβούλιο.

Το Συμβούλιο εξέδωσε την κοινή του θέση στις 6 Δεκεμβρίου 2001. Η Σουηδία, η Δανία και η Επιτροπή έκαναν δηλώσεις.

Το Ευρωπαϊκό Κοινοβούλιο ενέκρινε 4 τροπολογίες κατά τη δεύτερη ανάγνωσή του στις 10 Απριλίου 2002.

Η Οικονομική και Κοινωνική Επιτροπή εξέδωσε τη γνωμοδότησή της στις 25 Απριλίου 2001.

2. Στοχοσ της Οδηγιασ

Στόχος της πρότασης είναι η θέσπιση εναρμονισμένων διατάξεων σχετικά με την εμπορία και τη χρήση πενταβρωμοδιφαινολαιθέρα, σύμφωνα με το άρθρο 95 της Συνθήκης, σχετικά με την εγκαθίδρυση και τη λειτουργία της εσωτερικής αγοράς. Στόχος της πρότασης είναι επίσης η εξασφάλιση υψηλού επιπέδου προστασίας της υγείας και του περιβάλλοντος.

3. Γνωμη τησ Επιτροπησ για τισ τροπολογιεσ που προτεινε το Ευρωπαϊκο Κοινοβουλιο

3.1. Σύνοψη της θέσης της Επιτροπής

Η Επιτροπή δεν είναι σε θέση να δεχθεί τις τέσσερις τροπολογίες που πρότεινε το Ευρωπαϊκό Κοινοβούλιο κατά τη δεύτερη ανάγνωσή του.

3.2. Τροπολογίες 1 έως 3

Το Ευρωπαϊκό Κοινοβούλιο προτείνει να απαγορευτεί ο οκταβρωμοδιφαινυλαιθέρας από την οδηγία:

Η Επιτροπή δεν μπορεί να δεχθεί διεύρυνση του πεδίου εφαρμογής της προτεινόμενης οδηγίας. Οι διαδικασίες αξιολόγησης του κινδύνου για τον οκταΒΔΑ και τον δεκαΒΔΑ βρίσκονται ακόμη σε εξέλιξη μολονότι έχουν φτάσει σε προχωρημένο στάδιο. Πρέπει να ολοκληρωθούν οι αξιολογήσεις του κινδύνου όπως επίσης και οι εκτιμήσεις σχετικά με τη διαθεσιμότητα ασφαλών υποκατάστατων, πριν προταθούν επαρκή μέτρα. Η διαθεσιμότητα ασφαλών υποκατάστατων είναι ιδιαίτερα σημαντική σε αυτή την περίπτωση, επειδή η απουσία αποτελεσματικών υποκατάστατων θα μπορούσε να οδηγήσει σε αύξηση του αριθμού των ατυχημάτων σε φωτιές.

Οι απαραίτητες πληροφορίες σχετικά με την αξιολόγηση του κινδύνου και με τη διαθεσιμότητα ασφαλών υποκατάστατων οκταΒΔΑ και δεκαΒΔΑ αναμένονται πριν από το τέλος του τρέχοντος έτους.

Βάσει αυτών των αποτελεσμάτων, η Επιτροπή θα υποβάλει νέες προτάσεις. Αυτό δεν πρόκειται να καθυστερήσει τη θέση σε ισχύ της παρούσας οδηγίας για τον πενταβρωμοδιφαινολαιθέρα, με την οποία συμφωνούν και τα τρία θεσμικά όργανα.

3.3. Τροπολογία 4

Το Ευρωπαϊκό Κοινοβούλιο πρότεινε να προστεθεί η απαγόρευση του δεκαΒΔΑ, με ισχύ από 1ης Ιανουαρίου 2006 το αργότερο, εάν η αξιολόγηση του κινδύνου δεν καταλήξει στο συμπέρασμα ότι ο δεκαΒΔΑ δεν δημιουργεί λόγους ανησυχίας.

Η θέση της Επιτροπής σχετικά με αυτή την τροπολογία είναι παραπλήσια με τη θέση της για την τροπολογία 1. Επιπλέον, εάν γινόταν δεκτή η τροπολογία αυτή, θα επέτρεπε είτε μια πλήρη απαγόρευση είτε καμία απαγόρευση. Η Επιτροπή προτιμά μια πιο ευέλικτη προσέγγιση, πράγμα που σημαίνει ότι θα μπορούσαν να τεθούν σε ισχύ μέτρα πολύ νωρίτερα από το 2006. Η ολοκλήρωση της αξιολόγησης του κινδύνου και των αναλύσεων σχετικά με τη διαθεσιμότητα ασφαλών υποκατάστατων αναμένεται να επιτρέψει να εντοπιστούν τα στοιχεία που προκαλούν ανησυχία και να ληφθούν γρήγορα τα δέοντα μέτρα.

4. Συμπερασμα

Λαμβάνοντας υπόψη τα παραπάνω, η Επιτροπή διατυπώνει αρνητική γνώμη για τις τροπολογίες και δεν τροποποιεί την πρότασή της.